ड्रग्स मामले में गिरफ्तार एक्ट्रेस रागिनी द्विवेदी क्या बीजेपी की सदस्य थी? जानें पार्टी का जवाब
कर्नाटक में भारतीय जनता पार्टी (भाजपा) ने रविवार को कहा कि एक मादक पदार्थ मामले में गिरफ्तार कन्नड़ अभिनेत्री रागिनी द्विवेदी कभी भी पार्टी की सदस्य नहीं रही है और हो सकता है कि उसने 2019 विधानसभा उपचुनाव में स्वयं से पार्टी के लिए प्रचार किया हो।
बेंगलुरु: कर्नाटक में भारतीय जनता पार्टी (भाजपा) ने रविवार को कहा कि एक मादक पदार्थ मामले में गिरफ्तार कन्नड़ अभिनेत्री रागिनी द्विवेदी कभी भी पार्टी की सदस्य नहीं रही है और हो सकता है कि उसने 2019 विधानसभा उपचुनाव में स्वयं से पार्टी के लिए प्रचार किया हो। अभिनेत्री की गिरफ्तारी के एक दिन बाद भाजपा ने उससे दूरी बनाने का प्रयास करते हुए कहा कि वह किसी के भी द्वारा किसी भी तरह की असामाजिक गतिविधि के खिलाफ है। भाजपा प्रवक्ता कैप्टन गणेश कार्णिक ने एक बयान में कहा, ‘‘हम रागिनी द्विवेदी से किसी भी तरह से जुड़ाव से इनकार करते हैं। 2019 उपचुनाव के दौरान विभिन्न क्षेत्रों से सैकड़ों हस्तियों ने भाजपा के लिए प्रचार किया था। हो सकता है कि रागिनी द्विवेदी उनमें से एक रही हों।’’ उन्होंने स्पष्ट किया कि द्विवेदी न तो भाजपा की सदस्य हैं और न ही भाजपा ने उन्हें प्रचार की कोई जिम्मेदारी दी थी। कार्णिक ने कहा कि हो सकता है कि द्विवेदी स्वयं से प्रचार में शामिल हुई हों। उन्होंने कहा कि पार्टी द्विवेदी के निजी और पेशेवर जीवन में गतिविधियों के लिए जवाबदेह नहीं है। उन्होंने कहा, ‘‘हमारा उनसे कोई लेनादेना नहीं है और उनसे दूरी बनाते हैं।’’ उन्होंने कहा कि भाजपा किसी के द्वारा किसी भी तरह की असामाजिक गतिविधि के खिलाफ है। उन्होंने कहा, ‘‘हम न तो इस तरह की गतिविधियों को प्रोत्साहित करेंगे और न ही समर्थन करेंगे।’’ अभिनेत्री को कई घंटे की पूछताछ के बाद गत शुक्रवार को गिरफ्तार किया गया था। अभिनेत्री उन 13 व्यक्तियों में शामिल हैं जिन्हें कन्नड़ फिल्म उद्योग में मादक पदार्थ दुरुपयोग मामले में गिरफ्तार किया गया है। द्विवेदी एवं अन्य पर रेव पार्टियों में मादक पदार्थो की तस्करों के जरिये मादक पदार्थ की आपूर्ति करने का आरोप लगाया गया है।कन्नड फिल्म उद्योग में मादक पदार्थ की समस्या को लेकर जांच कर रही बेंगलुरु की केंद्रीय अपराध शाखा (सीसीबी) ने शुक्रवार को अभिनेत्री रागिनी द्विवेदी के साथ ही दो अन्य लोगों को गिरफ्तार किया है।  बेंगलुरु के संयुक्त पुलिस आयुक्त (अपराध) संदीप पाटिल ने एक बयान में कहा, '' रागिनी द्विवेदी को गिरफ्तार किया गया है।'' उन्होंने कहा कि रागिनी के अलावा राहुल और विरेन खन्ना नाम के दो लोगों को भी गिरफ्तार किया गया। पुलिस ने इस मामले के संबंध में एक अन्य व्यक्ति रविशंकर को भी गिरफ्तार किया था। अब तक इस मामले में चार लोगों को गिरफ्तार किया जा चुका है। पुलिस सूत्रों ने कहा कि इससे पहले शुक्रवार सुबह यहां सीसीबी ने रागिनी के घर की तलाशी ली थी। सूत्रों ने कहा कि दोपहर में अभिनेत्री को सीसीबी कार्यालय लाया गया और मादक पदार्थ के मामले में उससे पूछताछ की गई। उन्होंने कहा कि बाद में शाम को रागिनी को गिरफ्तार कर लिया गया। मादक पदार्थ नियंत्रण ब्यूरो (एनसीबी) द्वारा शहर के तीन लोगों की गिरफ्तारी के बाद सीसीबी ने बेंगलुरु में मादक पदार्थ की बिक्री के मामले में जांच तेज कर दी है। एनसीबी द्वारा गिरफ्तार ये तीनों लोग कन्नड़ फिल्म उद्योग से जुड़े गायकों एवं अभिनेताओं को कथित तौर पर मादक पदार्थ की आपूर्ति कर रहे थे।